[{"text_idx": "#000002", "text": "Lle\u0302nCelfCerddoriaethRoc a PhopPerfformioSgrin a SainEisteddfodau"}, {"text_idx": "#000005", "text": "Ail-lansio gigs Ty\u0302 Tawe gyda chyfres o gigs a chynnig arbennig i ffans cerddoriaeth ifainc"}, {"text_idx": "#000006", "text": "Bydd cyfle i bobol ifanc dros 14 oed gymryd rhan mewn sesiynau \u2018soundcheck\u2019 cyn gig Ani Glass ac Ea\u0308dyth"}, {"text_idx": "#000007", "text": "Mae Ty\u0302 Tawe, canolfan Gymraeg a lleoliad gigs cerddorol yn Abertawe, yn ail-lansio\u2019r wythnos hon, gyda chyfres o gigs wedi\u2019u cadarnhau i ddathlu cerddoriaeth gyfoes iaith Gymraeg."}, {"text_idx": "#000009", "text": "Yn dilyn cyfres o gigs acwstig yn y bar bach, ail-agorodd y brif neuadd fis Hydref y llynedd wedi gwaith adnewyddu sylweddol ar yr adeilad. Mae\u2019r gwaith diweddaraf sydd newydd ei gwblhau gyda chefnogaeth Cronfa Cyfalaf Cerddoriaeth Cymru Greadigol wedi ychwanegu offer sain a golau newydd, gan drawsnewid y neuadd yn lleoliad cyfoes ar gyfer theatr, comedi, llenyddiaeth a cherddoriaeth o bob genre."}, {"text_idx": "#000010", "text": "Mae\u2019r gyfres yma o gigs yn dathlu\u2019r lleoliad, yn dechrau nos Wener (Ebrill 29), gyda pherfformiadau gan Mark Roberts, cyd-sylfaenydd y bandiau eiconig Y Cyrff a Catatonia sydd nawr yn rhyddhau recordiau ardderchog fel MR, a SYBS, y band post-punk cyffrous sy\u2019n rhyddhau ar Recordiau Libertino."}, {"text_idx": "#000011", "text": "Yn gorffen y noson ganlynol (nos Sadwrn, Ebrill 30) fydd y cerddor pop electronig, cynhyrchydd, ac artist, Ani Glass, a fydd yn chwarae caneuon o\u2019i record gyntaf anhygoel \u201cMirores\u201d, yn ogystal a\u0302 rhai o\u2019r record newydd."}, {"text_idx": "#000012", "text": "Yn cefnogi Ani mae Ea\u0308dyth, yr artist pop electronig sydd wedi rhyddhau cyfres o senglau dwyieithog dros y blynyddoedd diwethaf, a Bitw, prosiect unigol Gruff ab Arwel sydd wedi chwarae gydag artistiaid amrywiol fel Gruff Rhys a Eleanor Friedberger."}, {"text_idx": "#000014", "text": "Bydd grw\u0302p o bobol ifanc yn cael eu croesawu i\u2019r lleoliad cyn i\u2019r drysau agor i wylio\u2019r soundcheck, cwrdd a\u0302\u2019r artistiaid a\u2019r staff, a dysgu mwy am yrfaoedd posib yn y diwydiant cerddoriaeth."}, {"text_idx": "#000016", "text": "Mae N\u2019famady yn dychwelyd i Abertawe am set lawn ar o\u0302l ei berfformiad fel rhan o\u2019r W\u0302yl Ymylol yn 2021, a bydd yn perfformio caneuon o\u2019r EP \u201cAros i Fi Yna\u201d a llawer mwy."}, {"text_idx": "#000017", "text": "Wedi rhyddhau ei record gyntaf \u201cDreaming In Slow Motion\u201d yn ystod 2021, bydd Danielle Lewis yn chwarae set agoriadol dwyieithog."}, {"text_idx": "#000019", "text": "\u201cRydym yn edrych ymlaen yn fawr iawn at groesawu pawb yn o\u0302l i Dy Tawe\u2019r wythnos yma wedi\u2019r gwaith uwchraddio rydym wedi\u2019i gynnal gyda chefnogaeth Cymru Greadigol,\u201d meddai Tomos Jones, Prif Swyddog Datblygu Menter Iaith Abertawe wrth golwg360."}, {"text_idx": "#000020", "text": "\u201cMae\u2019n arbennig o gyffrous i allu croesawu griw o bobol ifanc i mewn cyn y gig gydag Ani Glass, Ea\u0308dyth, a Bitw ar nos Sadwrn, y 30ain o Ebrill."}, {"text_idx": "#000021", "text": "\u201cMae\u2019r sesiwn yma\u2019n rhan o ymgyrch cenedlaethol gan y Gymuned Lleoliadau Annibynnol, ac yn cynnig cyfle i\u2019r bobol ifanc dod i wylio\u2019r soundcheck, sgwrsio gyda\u2019r artistiaid a\u2019r staff, a dysgu mwy am y diwydiant cerddoriaeth."}, {"text_idx": "#000022", "text": "\u201cMae hyn yn gyfle gwych i unrhyw un sydd a\u0302 diddordeb yn y byd cerddoriaeth, ac rydym yn edrych ymlaen at gwrdd a\u0302 phawb ar ddydd Sadwrn\u201d."}, {"text_idx": "#000023", "text": "Cegin Medi: Frittata i\u2019r teulu\nBeirniadu Croeso Cymru am ddefnyddio enw Saesneg ar ynys ger Harlech\n\u201cColled aruthrol\u201d ar o\u0302l yr actor Dafydd Hywel, sydd wedi marw\u2019n 77 oed\n\u201cDydy\u2019r Cymry erioed wedi parchu fi a rhoi cyfle i mi ganu yma o gwbl\u201d\n\u201cPam fod rhaid newid bob dim?\u201d"}, {"text_idx": "#000035", "text": "Dwi wedi anghofio fy nghyfrinair"}]